Deborah Spungen

Deborah Spungen (13. syyskuuta 1937 – 12. syyskuuta 2024) oli Yhdysvaltalainen kirjailija. Hän tuli tunnetuksi myös olemalla Nancy Spungenin äiti. Nancy Spungen oli maailmankuulun punkyhtye Sex Pistolsin basistin Sid Viciousin kuuluisa tyttöystävä, joka kuoli henkirikoksen uhrina. Deborah Spungen tunnetaan parhaiten hänen kirjoittamastaan kirjasta And I Don’t Want to Live This Life: A Mother’s Story of Her Daughter’s Murder. Kirja julkaistiin Suomessa nimellä Nancy ja se kertoo hänen vuonna 1978 kuolleen tyttärensä Nancy Spungenin traagisen tarinan.
 Elämä 
Deborah Spungen syntyi Philadelphiassa, Pennsylvaniassa. Hän valmistui West Philadelphia High Schoolista vuonna 1954 ja suoritti kandidaatin tutkinnon Pennsylvanian yliopistossa vuonna 1958. Hän sai Master of Social Service (MSS) -tutkinnon vuonna 1989 ja Master of Law and Social Policy (MLSP) -tutkinnon vuonna 1990 Bryn Mawr Graduate School of Social Work -oppilaitoksesta. Hän asui perheensä kanssa Pennsylvanian osavaltiossa, Philadelphian ulkopuolella sijaitsevassa lähiössä nimeltä Huntingdon Valley. He olivat keskiluokkainen juutalainen perhe. Hän oli naimisissa 54 vuoden ajan Frank Spungenin kanssa,  He saivat lapset Susan Spungen, David Spungen ja edesmennyt Nancy Spungen.

Deborah Spungen oli elämänsä aikana monia asioita: opettaja, yrittäjä, myyjä, kirjailija ja rikosten uhrien puolestapuhuja. Hän toimi opettajana Philadelphian julkisessa koulutusjärjestelmässä ja perusti 1970-luvun alussa oman luonnontuotekauppansa, The Earth Shop, Jenkintownissa, Pennsylvaniassa. Deborah Spungen suoritti maisterin koulutuksen sosiaalityössä Bryn Mawrin yliopistossa. Hän oli Philadelphian Anti-Violence Partnership -järjestön perustaja ja toiminnanjohtaja. Hän kirjoitti kirjailijana kolme kirjaa, joista ensimmäinen Nancy oli kansainvälinen menestys. Kirjassa kerrotaan Nancyn elämän lisäksi lyhyesti myös Spungenin perheen elämästä hänen kuolemansa jälkeen. Hän perusti The Philadelphia chapter of FMV:n (Families of Murder Victims = murhattujen perheet) pian Nancyn kuoleman jälkeen, mikä auttoi häntä pärjäämään tragedian keskellä.

Deborah Spungen kuoli 87-vuotiaana 12. syyskuuta 2024 Bala Cynwydissa, Pennsylvaniassa.

 Deborah Spungenin kirjat 
12. lokakuuta 1978, Deborah Spungenin tytär Nancy Spungen löydettiin kuolleena kylpyhuoneen lavuaarin alta hotellihuoneesta, jota hän jakoi Sex Pistolsin basistin Sid Viciousin kanssa Chelsea-hotellissa New Yorkissa. Yksi puukonisku vatsaan johti hänen ennenaikaiseen kuolemaansa 20 vuoden iässä. Nancyn ja Sidin tarinasta tuli mediassa sensaatio, ja heidän väkivaltainen suhteensa muuttui sekä punk-skenen että populaarikulttuurin ikoniksi. Deborah Spungen kirjoitti kirjan And I Don’t Want to Live This Life: A Mother’s Story of Her Daughter’s Murder  (suomennettu nimellä Nancy) tyttärensä elämästä muutama vuosi Nancy Spungenin murhan jälkeen valaistakseen, kuka hänen tyttärensä oli ennen kuin hänestä tuli toinen osapuoli kuuluisassa ”Sid ja Nancy” -tarinassa.

Teoksessaan Homicide: The Hidden Victims: A Resource for Professionals (1997) Spungen havainnollistaa miten ja miksi uhrin perheenjäsenistä tulee ”yhteisuhreja” silloin, kun rakas ihminen murhataan. Hän käsittelee kirjassa traumaattisten tapahtumien emotionaalisia, fyysisiä, hengellisiä ja psykologisia vaikutuksia. Hänen mukaansa kirjallisuus on keskittynyt lähes yksinomaan rikoksentekijöihin, kun taas rikosten ”näkymättömien uhrien” – eli omaisten ja läheisten – kokemus on jäänyt liikaa varjoon.

Spungen kirjoitti myöhemmin myös esseekokoelman Table for One: Essays From a Widow’s Journey, joka käsittelee elämää puolison kuoleman jälkeen – hänen miehensä Frank Spungen oli kuollut vuonna 2010. Kirja käsittelee lesken yksinäisyyttä ja vaikeuksia sopeutua elämään ilman puolisoa pitkän suhteen jälkeen. 

 Lähteet 

Luokka:Yhdysvaltalaiset henkilöt
Luokka:Vuonna 1938 syntyneet
Luokka:Vuonna 2024 kuolleet
Luokka:Kirjailijat